Rådets resolution

af 6 februar 2003

om social inddragelse gennem social dialog og partnerskab

(2003/C 39/01)

RÅDET FOR DEN EUROPÆISKE UNION,

SOM ERINDRER OM, AT

1. social inddragelse blev fastsat som et politisk mål i formandskabets konklusioner fra Det Europæiske Råd i Nice i forlængelse af konklusionerne fra Det Europæiske Råd i Lissabon, der fastsatte strategiske mål for holdbar vækst, flere og bedre job og større social samhørighed og bekræftede, at social inddragelse er grundlæggende for moderniseringen af den europæiske sociale model. I konklusionerne fra Det Europæiske Råd i Barcelona blev arbejdsmarkedets parters bidrag til opfyldelsen af disse mål specificeret, og Rådet bekræfter sit eget tilsagn om at gøre en stor indsats for at udrydde fattigdom og social udstødelse ved at vedtage reviderede fælles mål for anden runde af de nationale handlingsplaner til bekæmpelse af fattigdom og social udstødelse i perioden 2003-2005;

2. den sociale dialog er drivkraft for fremme af modernisering og omstilling, idet den skaber balance mellem fleksibilitet og jobsikkerhed og giver løsninger i forbindelse med udfordringer som livslang læring, øget mobilitet, aktiv aldring og fremme af lige muligheder og alsidighed - som anerkendt af Gruppen på Højt Plan vedrørende Arbejdsmarkedsrelationer og godkendt i arbejdsmarkedets parters Laeken-erklæring og i Kommissionens meddelelser om "den europæiske sociale dialog" og "virksomhedernes sociale ansvar". I Kommissionens meddelelse om den sociale dialog opfordres arbejdsmarkedets parter til at udvide dagsordenen for den sociale dialog ved at videreudvikle deres egen selvstændige dialog og øge deres deltagelse i både trepartssamråd og den åbne koordinationsmetode. Arbejdsmarkedets parter bekræftede i deres Laeken-erklæring, at de agter at udarbejde fælles arbejdsprogrammer for at fremme modernisering og omstilling i Den Europæiske Union samt forberede udvidelsen;

3. partnerskab og forbedrede styreformer er midler til at imødekomme de voksende krav, som civilsamfundet stiller til staten. Der er derfor behov for at styrke samarbejdet mellem EU-institutionerne, nationale regeringer, regionale og lokale myndigheder, arbejdsmarkedets parter og civilsamfundsorganisationer, forbedre interessenternes inddragelse og fastsætte minimumsstandarder for høring - som det for nylig blev fastslået i hvidbogen om styreformer og i Kommissionens meddelelse om den europæiske beskæftigelsesstrategi. Den europæiske rundbordskonference om fattigdom og social udstødelse, der blev holdt i oktober 2002 i Århus, viste et styrket tilsagn fra arbejdsmarkedets parter, ngo'er og andre involverede aktører om at bidrage til processen. De reviderede fælles mål og arbejdsmetoder for den sociale inddragelsesproces understreger således behovet for at fremme både dialogen med og deltagelse af alle relevante instanser, herunder arbejdsmarkedets parter, ngo'er og udbydere af tjenesteydelser på det sociale område og borgernes aktive deltagelse i bekæmpelsen af fattigdom og social udstødelse. Endvidere fremgik det af Kommissionens meddelelse om virksomhedernes sociale ansvar, at virksomhederne i stigende grad inddrager sociale og miljømæssige hensyn i deres aktiviteter;

UNDERSTREGER,

4. at der er øget behov for bredere social inddragelse, der vil give så mange mennesker som muligt mulighed for at blive aktive deltagere på arbejdsmarkedet og i samfundet som helhed uanset racemæssig eller etnisk baggrund, køn, alder, handicap, religion og seksuel orientering; dette behov understreges af de nuværende demografiske ændringer, der skaber store udfordringer for fremtidens udbud af arbejdskraft og for arbejdsmarkedernes gnidningsløse funktion;

5. at fremme af øget social inddragelse vil kræve en stærk, koordineret, multidimensional politisk reaktion på hurtigt skiftende økonomiske og sociale betingelser, idet der anvendes præventive foranstaltninger såvel som nye politikker og strategier. Denne politik kan med tiden blive styrket ved, at man strømliner de åbne koordinationsmetoder på området social beskyttelse og overvejer, hvordan de hænger sammen med andre strategier. Eftersom social inddragelse går ud over traditionelle arbejdsmarkedsstrategier, idet den omfatter spørgsmål som sundhed, uddannelse, boligforhold og sociale tjenesteydelser, bliver det nødvendigt at inddrage en række forskellige aktører og gøre dialog og partnerskab til vigtige midler til at hjælpe med at udforme, gennemføre og tage en del af ansvaret for aktiviteterne;

6. at alle relevante aktører skal være klar over de virkninger, deres aktioner har for den sociale inddragelse og for personer, der trues af marginalisering, på tværs af politikområderne og inden for deres respektive kompetence- og arbejdsområder samt i samarbejde med andre interessenter;

7. at udvidelsen af EU, der betyder et stærkt øget antal medlemsstater, og de mange forskellige regioner og de mange forskellige niveauer for økonomisk velstand øger behovet for social inddragelse som et middel til at sikre større social samhørighed;

OPFORDRER KOMMISSIONEN TIL

8. fortsat at fremme social dialog og partnerskab i forbindelse med et udvidet EU som et middel til at fremme social inddragelse på nationalt, regionalt og lokalt plan; der skal navnlig lægges vægt på forebyggelse, herunder fastholdelse af folk i arbejde og afhjælpende foranstaltninger;

9. at sikre, at der lægges særlig vægt på, at social inddragelse indgår som en integrerende del af EU's økonomiske og sociale strategi;

10. i forbindelse med igangværende processer og programmer fortsat at indsamle og analysere nationale, regionale og lokale eksempler på social inddragelse gennem social dialog og partnerskab for at hjælpe til at formidle eksempler på god praksis for så vidt angår interessenter, målgrupper og samarbejdsmodeller;

OPFORDRER MEDLEMSSTATERNE TIL

11. i overensstemmelse med de reviderede fælles mål for bekæmpelsen af fattigdom og social udstødelse at styrke arbejdsmarkedets parters og andre relevante aktørers deltagelse i processen for social inddragelse, herunder i overensstemmelse med national praksis forberedelse og gennemførelse af og kontrol med de nationale handlingsplaner;

12. i overensstemmelse med de reviderede fælles mål for bekæmpelsen af fattigdom og social udstødelse og i forbindelse med den europæiske beskæftigelsesstrategi at sikre, at social inddragelse bidrager til udryddelse af fattigdom og fremme af social samhørighed og forbedrer adgangen til arbejdsmarkedet for både mænd og kvinder, navnlig ved at tage fuldt hensyn til det positive bidrag til social inddragelse, som følger af social dialog og partnerskab;

13. at fremme og opfordre til aktiv deltagelse i partnerskaber af interessenter som f.eks. lokale myndigheder, fagforeninger, virksomheder, ngo'er samt de direkte involverede;

OPFORDRER UDVALGET FOR SOCIAL BESKYTTELSE TIL I SNÆVERT SAMARBEJDE MED ARBEJDSMARKEDETS PARTER

14. og på grundlag af de uformelle høringer, der er blevet foretaget indtil nu, at konsolidere trepartssamråd om det igangværende arbejde med social inddragelse og at fremme arbejdsmarkedets parters aktive deltagelse i den sociale inddragelsesproces i overensstemmelse med Kommissionens meddelelse om den europæiske sociale dialog;

OPFORDRER UDVALGET FOR SOCIAL BESKYTTELSE TIL

15. at fremme mulighederne, navnlig i forbindelse med den årlige rundbordskonference, for at styrke dialogen med civilsamfundets organisationer;

OPFORDRER ARBEJDSMARKEDETS PARTER TIL

16. at indkredse mulige partnerskabsmekanismer og -strategier for specifikke aktiviteter, der kan føre til øget social inddragelse;

17. inden for deres egen selvstændige dialog at overveje initiativer til at styrke social inddragelse i et udvidet EU;

18. at øge deres deltagelse i den åbne koordinationsmetode i forbindelse med fattigdom, social udstødelse og beskæftigelse med henblik på at fremme et inklusivt samfund og arbejdsmarked;

OPFORDRER CIVILSAMFUNDETS ORGANISATIONER TIL

19. at indkredse og udvikle partnerskaber og strategier for specifikke aktiviteter med henblik på at fremme et inklusivt samfund og om nødvendigt et inklusivt arbejdsmarked, og

20. at øge deres deltagelse i den åbne koordinationsmetode i forbindelse med fattigdom og social udstødelse med henblik på at fremme et inklusivt samfund.